Author: Mgr. Silvia Gubová
Company: MZ SR Bratislava

Predkladacia správa 

Cieľom činnosti Rady Európy ako prvej politickej organizácie založenej po druhej svetovej vojne (5. mája 1949) v Európe je dosiahnuť väčšiu jednotu medzi členskými štátmi, ktoré deklarovali podporu parlamentnej demokracie a dodržiavanie ľudských práv so zámerom zlepšiť životné podmienky obyvateľstva a podporovať  vývin ľudských hodnôt v spoločnosti.

V roku 1954 bol založený Európsky zdravotný výbor ako inštitúcia na zabezpečenie bližšej európskej spolupráce pri podpore zdravia a rozvíjaní rôznych aspektov: zdravotnej politiky, preventívnych opatrení a zdravotného vzdelávania.
 
Od roku 1981 prácu tohto výboru ovplyvnili konferencie európskych ministrov, ktoré sa v pravidelných intervaloch zaoberali rôznymi stránkami spoločenského života. Poskytli ministrom viacerých sektorov možnosť diskusie o naliehavých otázkach politiky v rôznych oblastiach.

Cieľom konferencií európskych ministrov zdravotníctva členských štátov Rady Európy  (45) je poskytnúť možnosť voľnej výmeny skúseností a postojov v oblasti poskytovania zdravotnej starostlivosti, ktoré by pomohli riešiť najpálčivejšie problémy zdravotníctva na európskej úrovni.

Témami predchádzajúcich konferencií boli: Európsky prístup k podpore zdravia (Madrid 1981), Budúcnosť mentálneho zdravia (Štokholm 1985), Orgánové transplantácie (Paríž 1987), Plánovanie a vzdelávanie zdravotníckeho personálu (Nikózia 1990), Pacientske práva v kontexte reforiem zdravotníctva (Waršava 1996) a Starnutie v 21. storočí: potreba vyrovnaného prístupu k zdravému starnutiu ( Atény 1999). 

Posledná, 7. konferencia európskych ministrov zdravotníctva sa konala v Oslo 12. a 13. júna 2003. Téma Zdravie, dôstojnosť a ľudské práva vyzdvihla sociálny a etický aspekt zdravotnej starostlivosti do politickej roviny. Ministri sa vo svojich príspevkoch zaoberali problémom poskytovania zdravotnej starostlivosti v období globalizácie a demografických zmien  a ich vplyvom na trval udržateľný rozvoj   pre budúce generácie a rozoberali hrozby narušovania ľudskej  dôstojnosti zneužívaním nových technológií.

Na záver  konferencie v Oslo predniesol minister zdravotníctva Rudolf Zajac pozvanie  Slovenskej republiky na usporiadanie 8. konferencie európskych ministrov zdravotníctva v SR.  Jeho pozvanie bolo akceptované.

	Tému 8. konferencie európskych ministrov zdravotníctva navrhne Slovenská republika podľa aktuálnych potrieb Ministerstva zdravotníctva SR. Keďže je termín konferencie rok 2007 pomerne vzdialený a nedajú sa ešte stanoviť aktuálne témy, téma konferencie bude navrhnutá v roku 2005, keď sa bude konať prvé zasadanie vyšších úradníkov pre organizáciu 8. konferencie európskych ministrov zdravotníctva.

Výdavky spojené s organizovaním konferencie hradí usporiadateľská krajina. Rada Európy hradí tlmočníkov z anglického do francúzskeho jazyka a preklad dokumentov. Preto bude potrebné vyčleniť finančné prostriedky na úhradu výdavkov na usporiadanie 8. konferencie európskych ministrov zdravotníctva v Slovenskej republike.

Predložený materiál obsahuje predbežný rámcový postup prípravy 8. konferencie európskych ministrov zdravotníctva v roku 2007 v Slovenskej republike.

Schválenie materiálu nebude mať finančný, ekonomický a enviromentálny vplyv ani vplyv na zamestnanosť.